กรมชลประทาน ติดตามความคืบหน้าการพัฒนาหนองเล็งทราย จังหวัดพะเยา บรรเทาผลกระทบจากภัยแล้ง
นายเฉลิมเกียรติ คงวิเชียรวัฒน์ รองอธิบดีกรมชลประทาน เปิดเผยถึงความคืบหน้าการขุดลอกและการปรับปรุงอาคารบังคับน้ำหนองเล็งทรายในพื้นที่อำเภอแม่ใจ จังหวัดพะเยา มีเนื้อที่ประมาณ 5,563 ไร่ พื้นที่รับน้ำ 200 ตารางกิโลเมตร เดิมเก็บกักน้ำ 5 ล้านลูกบาศก์เมตร โดยมีแนวทางการพัฒนาหนองเล็งทราย เพื่อบรรเทาผลกระทบจากสถานการณ์ภัยแล้ง ล่าสุด โครงการชลประทานพะเยา ดำเนินการพัฒนาและปรับปรุงพื้นที่โดยการเพิ่มประสิทธิภาพการกักเก็บน้ำด้วยการก่อสร้างฝายพับได้ เพื่อให้สามารถเก็บกักน้ำได้เพิ่มขึ้นอีก 7 ล้านลูกบาศก์เมตร มีความจุเก็บกักน้ำ 12 ล้านลูกบาศก์เมตร พร้อมทั้งดำเนินการขุดลอกคลองระบายน้ำและปรับอาคารบังคับน้ำ ฟื้นฟูร่องน้ำเดิม ให้มีขนาดกว้าง 100 เมตร ยาว 11.50 กิโลเมตร รวมทั้งฟื้นฟูแก้มลิง พร้อมอาคารประกอบพื้นที่ประมาณ 200-300 ไร่ ขณะนี้อยู่ระหว่างการดำเนินงาน หากดำเนินการแล้วเสร็จ ทั้งการก่อสร้างฝายพับ ปรับปรุงอาคารบังคับน้ำ และฟื้นฟูแก้มลิงจะสามารถเพิ่มปริมาณน้ำในหนองเล็งทรายได้กว่า 20 ล้านลูกบาศก์เมตร พื้นที่ได้รับประโยชน์ประมาณ 10,000 ไร่ 6 ตำบล 7,000 ครัวเรือน พร้อมเสนอแนะแนวทางให้พิจารณาระบบกระจายน้ำ เพื่อเพิ่มประสิทธิภาพการพัฒนาพื้นที่การเกษตรทั้งในโครงการและนอกเขตชลประทานให้มีระบบกระจายน้ำในไร่นาอย่างทั่วถึงนอกจากในพื้นที่เกษตรกรรมจะมีน้ำเก็บกักไว้ใช้ในหน้าแล้ง ทำให้มีผลผลิตทางการเกษตรดีขึ้นเพิ่มรายได้ให้กับครัวเรือน มีแหล่งน้ำอุปโภค บริโภคอย่างพอเพียง ยังเป็นการพัฒนาแหล่งท่องเที่ยวเชิงนิเวศ ช่วยสร้างรายได้ให้กับคนในชุมชนได้อีกด้วย